El portaveu de la delegació internacional per l'1-O, Dimitrij Rupel, ha afirmat que el referèndum s'ha fet sota "circumstàncies difícils" i considera que ha estat "un èxit". En aquest sentit, ha constat que el procés estava "ben preparat" i d'acord amb la legislació actual espanyola. "Les activitats als col·legi han estat amenaçades i obstruïdes per intervencions externes, incloent l'ús de violència per part de la policia espanyola", ha assegurat Rupel en una roda de premsa al centre internacional de premsa. El portaveu de la delegació parlamentària internacional ha qualificat d'"amenaçadora" la intervenció de la Guàrdia Civil i la policia espanyola, que creu que es podria qualificar com a "brutal" i "violadora dels drets humans".  Segons la delegació internacional, el "poble català" ha fet una demostració de força quant al dret al vot i al procés democràtic, una "autèntica mobilització política" de la nació catalana.  Davant de tot això, creuen que els resultats de l'1-O s'han de tenir en compte a la comunitat internacional, especialment per part de la Unió Europea, el Consell d'Europa i les autoritats espanyoles.

Summary: El portaveu de la delegació internacional: "El referèndum s'ha fet sota circumstàncies difícils i ha estat un èxit"


Operaris d'Adif treballen a bon ritme des de fa unes setmanes en les obres d'implementació de l'ample de via internacional entre les poblacions de Castellbisbal i Martorell, una infraestructura imprescindible per desplegar el corredor mediterrani. Les obres, però, per la seva complexitat, obligaran l'estiu vinent a tallar entre tres i quatre mesos l'R4 de Rodalies entre Martorell i el Penedès, quan la línia registra menys usuaris, per poder fer les millores previstes al túnel que travessa el nucli urbà de Martorell. Durant una visita d'obres a la zona, Alejandro Faundez, subdirector de Construcció d'Adif, ha explicat que l'alternativa al tancament implicava un any i mig de circulació degradada a via única, fet que hagués ocasionat afectacions diàries. Quan encara falta un any, Adif i els operadors estudien un pla de transport alternatiu per minimitzar les afectacions.  Més enllà del gran trànsit de trens que hi passen, uns 1.500 setmanals entre els de l'R4 de Rodalies i els de mercaderies, una de les densitats més importants de l'Estat, Faundez ha explicat que la complexitat de les obres, que es farà en tres trams amb un cost de 109 milions d'euros, comptant la licitació i els materials, rau en el fet que s'han de reformar quatre túnels, entre ells el que passa pel nucli urbà de Martorell. Aquest, de poc més de 1.000 metres, és el que més reptes tècnics planteja perquè té habitatges als costats.  Les obres que s'hi faran permetran rebaixar el túnel entre 80 centímetres i un metre cinquanta per permetre el pas de combois carregats de camions, incrementar la velocitat dels actuals 30 quilòmetres per hora als 120, així com millorar la seguretat i la il·luminació. Una de les millores, per exemple, serà substituir l'actual balast pel que s'anomena via en placa, una superfície de formigó més fàcil de mantenir i de caminar-hi en cas d'incidència a dins el túnel. A banda del túnel de Martorell, també es milloraran el de Castellbisbal, el d'entrada a la zona logística de Seat i un antic túnel ferroviari també a Castellbisbal que passa sota la urbanització de Costablanca. En aquest últim ja s'hi està treballant netejant tota la brutícia acumulada en els 40 anys que porta fora de servei. La seva posada al dia és molt important perquè, a banda d'unir l'estació de Castellbisbal i el viaducte del Llobregat,  permetrà tenir un carril addicional durant les obres i un tercer un cop acabin, fet que farà molt més fluida la línia i donarà marge en cas d'incidències a la via principal. Una altra actuació en paral·lel en aquest túnel serà la col·locació de 740 metres quadrats de pantalles per tal de reduir l'impacte acústic generat per la circulació de trens en les cases construïdes a tocar del que era l'antiga via i la construcció d'una passarel·la. La previsió d'Adif és que les obres en aquest  túnel acabin abans d'un any per, a continuació, començar a treballar en els altres dos. Aquests dies també es treballa en la renovació de la via del ramal d'accés a la factoria de Seat a Martorell amb la substitució de les travesses per adaptar-les a l'ample de via internacional i l'adequació de la seguretat al túnel pel que s'hi accedeix. Alejandro Faundez ha destacat que la connexió del tram amb l'estació de Castellbisbal, que ja està unida amb França per ample internacional -per això se l'anomena 'La porta d'Europa'-, permetrà que empreses com Seat, Celsa, els ports de Barcelona o Tarragona i el seu Complex Petroquímic, "guanyin en competitivitat" al poder enviar les seves mercaderies directament sense haver de passar per Portbou a fer el canvi de l'ample ibèric a l'internacional. "Més que freqüències, es guanyarà un estalvi en temps i costos. A Portbou es perden entre dos i tres hores i uns 3.000 euros", ha assenyalat.  En una altre fase, el projecte preu construir un ramal similar al que arriba a Seat unint l'estació de Castellbisbal amb les factories de Celsa-Gonvarri-Gonvauto mitjançant un pas que passi per sota de l'autopista AP-7.   Pel que fa al termini de finalització de les obres, Faundez preveu que estiguin enllestides en uns 18 mesos. Això no vol dir, ha puntualitzat, que entrin en funcionament immediatament perquè això ho decidirà l'operador un cop l’Agència de Seguretat Ferroviària hi hagi donat llum verda.

Summary: Les obres del corredor mediterrani obligaran a tallar uns quatre mesos l'R4 de Rodalies a Martorell l'estiu vinent


La suspensió afectarà el 21,55% de la superfície, on no s'hi ha fet cap tipus de tràmit urbanístic en vint anys ACN Barcelona.-L'Ajuntament de Barcelona ha aprovat aquest dimarts en comissió una suspensió temporal de planejaments i llicències en solars del 22@ per fer-hi més habitatge protegit. Concretament, se suspèn durant quatre mesos que es pugui fer cap planejament en aquells solars on no s'ha fet cap mena de tràmit urbanístic en els darrers vint anys. Això afecta, segons dades facilitades pel consistori, un 21,55% de la superfície del 22@, ja que en la resta ja hi ha activitat i planejaments urbanístics.  "Plantegem que el 21% tingui acotat en el temps una suspensió de planejament, i per tant les llicències corresponents, per tal d'incorporar més habitatge protegit", ha explicat la tinenta d'alcaldia i Urbanisme Janet Sanz. Segons Sanz, l'objectiu és "impulsar el 22@" i repensar els solars i les parcel·les sense ús amb aquesta finalitat és "important" pel territori però també per a les empreses, que volen ubicar-hi persones que volen viure al 22@. "Durant aquests quatre mesos arribarem a acords amb els barris i el teixit econòmic per culminar el procés del 22@", ha dit el primer tinent d'alcalde Jaume Collboni. També ha apuntat que amb la reflexió es vol mantenir la zona com el "pulmó econòmic" de la ciutat però que alhora sigui compatible amb "exigències d'equipaments o habitatge social". Els quatre mesos serviran al consistori per elaborar el futur planejament de tota la zona repensant l'actual i diverses normes urbanístiques per avançar en la línia del que apunta el Pacte cap a un Poblenou amb un 22@ més inclusiu i sostenible, signat al novembre del 2018 amb el món econòmic, cultural i veïnal. El pacte apunta, per exemple, la necessitat d'ampliar la reserva d'habitatge protegit en les àrees pendents de desenvolupar, que en el model vigent queda relegat al 10% del sòl i el document acordat el situa a l'entorn del 30%. En qualsevol cas la suspensió exclou els plans derivats i llicències ja aprovats inicialment, que sí que es podran acabar de tramitar. Actualment hi ha 4 plans derivats i 46 llicències en tràmit. La suspensió temporal de planejaments s'ha aprovat aquest dimarts a la comissió d'Ecologia i Urbanisme amb els vots del govern municipal i ERC, que veu com una prioritat la necessitat de disposar de més habitatge protegit a Barcelona. "Han passat 20 anys i és evident que el context en què es va aprovar el 22@ i el context actual han canviat en tots aquests anys", ha apuntat la regidora republicana Maria Buhigas. Segons ella, es treballarà per assegurar que la feina es faci "amb tota la celeritat i responsabilitat possible, buscant el màxim consens". Les empreses del 22@ demanen celeritat El 22@Network BCN ha instat el govern municipal a culminar els tràmits de canvi de planejament "amb la màxima celeritat". "Un alentiment injustificat en l'atorgament de llicències posaria en risc la captació de talent i la inversió a la ciutat", han apuntat les empreses en un comunicat. Per a Xavier Monzó, president de l'Associació 22@Network BCN, una de les voluntats del pacte del 2018 és "seguir construint una Barcelona referent en innovació i alhora més inclusiva i capaç de satisfer les necessitats de la ciutat". "Les empreses i institucions del 22@ entenem que la ciutat és el lloc on volem ser i on volem generar el màxim d'externalitats positives", ha apuntat Monzó remarcant la importància de la "celeritat" en repensar la zona.

Summary: L'Ajuntament suspèn temporalment llicències al 22@ per fer-hi més habitatge protegit


La Guàrdia Urbana va detenir dimecres al vespre un home que es feia passar per policia i va robar a una parella de turistes a l'Estació del Nord de Barcelona. Els fets van tenir lloc passades les 9 del vespre, quan un home es va acostar a uns turistes fent-se passar per policia. Els va obligar a mostrar la seva documentació i quan van treure les carteres els va robar 450 euros i va sortir corrents. Les víctimes van començar a cridar i uns agents de la Guàrdia Urbana que estaven per la zona el van perseguir i el van detenir per usurpació de funcions públiques i per un delicte menys greu de furt. Van recuperar els diners i els van tornar a les víctimes.

Summary: Detenen un home que es feia passar per policia i va robar a una parella de turistes a l'Estació del Nord de Barcelona


Uns 250 simpatitzants d'ultradreta s'han tornat a manifestar i concentrar aquest dilluns al matí a la muntanya de Montjuïc de Barcelona per defensar, en el dia de la Hispanitat, la "sagrada unitat" d'Espanya, que han dit que volen mantenir costi el que costi i arribant fins les "últimes conseqüències", vessant tant la seva sang com la dels seu "enemics". En l'acte, com cada any, no han faltat els crits a favor d'Espanya, contra la independència i els immigrants, les banderes preconstitucionals, simbologia neonazi, braços alçats i música militar i patriota espanyola. L'acte, organitzat per la denominada Coalición Nacional, formada per Falange, Democracia Nacional i el Movimiento Católico Español, ha començat amb una manifestació que ha sortit de la plaça Espanya i ha pujat fins la plaça Sant Jordi de Montjuïc.Allà, enmig de proclames espanyolistes i contra la independència, s'ha atacat també els constitucionalistes que s'han concentrat a la plaça de Catalunya, a qui han titllat de "mansos", i als partits "traïdors" com el PP, PSOE i C's. Segons ells, l'origen del problema independentista és la Constitució del 1978 que va "voler fer content" a tothom amb el "cafè per a tots", creant "17 microestats barallats entre ells". Això ha portat, "corrupció" i l'oblit, segons ells, que la unitat espanyola es remunta a l'època romana i és prèvia i no condicionada per la Carta Magna del 1978.El valencià Vicente Estarelles, conductor de l'acte i parlant en català, ha dit que l'actitud de la Generalitat és "antidemocràtica", tot i que, segons ell, a la resta de l'estat tampoc hi ha democràcia. "La pàtria no es vota, es defensa", ha assegurat, i ha afegit que quan els falangistes arribin al poder els independentistes "sortiran per cames i amb por". "Serem implacables, no hi haurà perdó per als traïdors", ha dit.José Luis Corral, del Movimiento Católico Español, ha repassat de forma elogiosa la història d'Espanya, assegurant que la unitat espanyola procedeix ja de l'època romana, afirmant que "Espanya mai ha fet una guerra contra Catalunya, i Catalunya mai ha estat envaïda per Espanya". Corral ha dit que totes les llengües de l'estat mereixen certa consideració, però el castellà ha de ser la llengua comuna i de reconeixement internacional. Citant José Antonio Primo de Rivera, ha dit que no perdonaran mai el separatisme i ha assegurat que comandaments de l'exèrcit espanyol "estan disposats a complir el sagrat deure de defensar la unitat espanyola".A més, ha dit que en un suposat conflicte bèl·lic, "de Barcelona no en quedaria ni pedra sobre pedra" i Catalunya i Espanya podrien veure's a una situació com les de les dues Corees. A més, ha instat a retirar la nacionalitat espanyola i els drets polítics als ciutadans que "no estimen la pàtria", a aplicar l'article 155 de la Constitució i a recentralitzar les competències en educació.Pedro Chaparro, de la branca juvenil de Democracia Nacional, ha estat un dels més contundents, demanant al govern espanyol que no apliqui l'article 155 de la Constitució, que suposa suspendre l'autonomia, sinó directament decretar l'estat de setge a Catalunya i enviar l'exèrcit i la Legió. Chaparro ha elogiat els soldats espanyols que van conquerir Amèrica, assegurant que van portar la civilització. També ha criticat la Unió Europea i l'acollida de refugiats sirians, de qui ha dit que "no són benvinguts" i que suposen una "onada d'islamistes".Manuel Andrino, cap de la Falange, ha dit que no vol reformar la Constitució espanyola, sinó acabar amb ella, ja que ha portat corrupció i desunió. A més, ha dit que els sentiments de molts catalans "no legitimen el separatisme" i també que el sobiranisme no és un "problema mercantil", sinó que la història espanyola està per sobre d'aquestes circumstàncies actuals.Així mateix, ha apostat per una "descentralització municipal, però amb lleialtat institucional". Finalment, ha advertit que si els poders de l'estat no combaten el sobiranisme, els falangistes es veuran "legitimats per usar totes les armes", com ja van fer "en el seu moment", en referència al 1936.Manuel Candela, de Democracia Nacional, ha advocat per una "nova reconquesta", com la dels cristians contra els musulmans a l'Edat Mitjana. Així, ha criticat el règim constitucional espanyol i els "nous constitucionalistes il·luminats, com C's, que són ciutadans del món". "Això és terra espanyola", ha respost. "No ens importa el que ens diguin, faran falta molt més que paraules per aturar-nos", ha afegit.Malgrat admetre que els ultradretans són un "grapat", ha dit que els poders polítics els tenen "pànic", mentre que els constitucionalistes, encara que siguin "deu milions", són "mansos". També ha vinculat l'independentisme amb la corrupció i ETA.L'acte ha acabat amb una jura de bandera i l'himne espanyol, i amb l'acte conclòs alguns dels presents han cantat el 'Cara al sol'.

Summary: Uns 250 ultradretans es concentren a Montjuïc per defensar la "sagrada unitat espanyola" i repudiar la Constitució


El primer secretari del PSC, Miquel Iceta, ha dit aquest dimarts a la tarda que els tres mesos de negociacions entre JxSí i la CUP han estat "agònics" i s'han "perdut", i que per això ara cal un "bon govern" que, amb estabilitat i "seriositat" se centri en els problemes socials. En referència a la roda de premsa del president de la Generalitat, Artur Mas, aquest dimarts al migdia, Iceta ha dit que li sorprendria que les dues formacions independentistes acabin arribant a un acord d'investidura, però demana que es respectin els terminis abans de parlar d'eleccions i que no se'n digui res fins el cap de setmana si finalment es confirma el desacord. En una breu compareixença, Iceta s'ha mostrat "sorprès i estranyat" pel fet que Mas hagi  parlat de "sumar i incloure", quan, segons ell, el procés sobiranista ha "exclòs" a més de la meitat dels catalans i "mai s'havien vist tantes divisions i ruptures". A més, li ha retret al president que dirigeixi les seves paraules "només als votants de JxSí i la CUP". Per a Iceta, durant els cinc anys de govern de CDC no hi ha hagut nous projectes, noves inversions ni competències, nous avenços en l'autogovern o el sistema de finançament. "S'han perdut cinc anys", ha reblat. Segons ell, els tres mesos de negociació han estat mesos perduts perquè s'han acabat al mateix lloc on eren al principi ja que "s'ha confós el procés i la persona, el sentit de país i l'interès partidista". Iceta lamenta que els independentistes "no hagin paït" ni analitzat objectivament els resultats del 27-S que van donar majoria a les forces independentistes però no per fer la independència. "L'error segueix sent l'objectiu, l'estratègia, la tàctica, el ritme i el procediment", ha afegit. Per això, tot i que creu que les eleccions del març no són segures del tot, considera que Catalunya necessita un "bon govern, al servei de tots els catalans, amb estabilitat, seriositat, tranquil·litat, sense fractures ni divisions, convé que sigui l'hora de la gent i els seus problemes, un Govern capaç de proporcionar solucions, convé seny, justícia social i pacte federal, màxima unitat, col·laboració, cooperació entre tots, els pactes no han de fer por, però sí fa pànic el desgovern, el desori, el desordre i la impotència". Això està resumit en el nou eslògan que presideix el faristol de la sala de premsa del PSC: "Ara convé un bon govern". Malgrat això, no veu 100% segur que hi hagi eleccions al març, malgrat que veu improbable l'acord de JxSí i la CUP. Segons ell, les negociacions han fet "vorejar el ridícul" a les institucions catalanes. Per això, demana que els Reis Mags d'Orient portin almenys una tona de carbó al president Mas. "No mereix seguir de president", ha dit, però ha afegit que respectarà que es torni a presentar de candidat.

Summary: Iceta diu que s'han "perdut" tres mesos i que ara cal un "bon govern" amb seny i centrat en els problemes socials


El Festival de Teatre en Francès de Barcelona Oui! celebrarà la seva tercera edició del 5 al 17 de febrer i ha programat set espectacles d'autors francòfons contemporanis amb 13 funcions, lectures, taules rodones i la projecció de tres films. Per primera vegada hi haurà dues estrenes en exclusiva: 'Désaxé' d'Hakim Djaziri, dirigida per Quentin Defalt, i 'Pas pleurer', l’adaptació de la novel·la de Lídia Salvayre, dirigida per Anne Monfort. El festival aixeca una vegada més el teló de la mà de l'Institut del Teatre, l'Institut Francès de Barcelona i la Sala Dau al Sec, on es faran els muntatges. Les obres, que són una mostra de l'escena contemporània francesa, aniran acompanyades per subtítols en castellà.   Mathilde Mottier, coorganitzadora del festival Oui!, ha explicat que tots els autors programats són contemporanis i aborden "temes d'actualitat que són necessaris d'abordar i mantenir-ne una conversa amb el públic". Tracta, per exemple, elements d'identitat, des d'un personatge que pateix una esquizofrènia fins altres  que tenen una confusió sobre els seus somnis.  L'espectacle 'Désaxé' d'Hakim Djaziri, guardonada amb el Gran Premi de Teatre (ACT) inaugurarà el festival el dimarts 5 de febrer a l'Institut Francès de Barcelona. A la presó, un home escriu una carta en què dibuixa amb clarividència el retrat de tots aquells que l'estimen i que van intentar evitar la seva caiguda en el món del jihadisme.  La segona estrena anunciada aquest dimarts serà 'Pas pleurer', l’adaptació de la novel·la de Lídia Salvayre, dirigida per Anne Monfort interpretada per l'actriu Anne Sée i l'actor català Marc Garcia-Coté. Salvayre estarà a Barcelona per descobrir l'obra i participar en la postfunció. El muntatge explica la història de la mare de l'autora dins el marc de la Guerra Civil espanyola.  En aquesta obra, Marc Garcia-Coté es posa a la pell d'en Josep, el germà de la Montse, i és d'un petit poble a prop de Lleida. Se'n va a la capital a l'estiu del 36 i allí es troba amb els anarquistes que el sedueixen amb les seves idees. Se'n va, posteriorment, amb la seva germana Montse a Barcelona i viuen aquest estiu del 36 "meravellós, on "es troben aquestes llengües, discussions i tot aquest món per crear", però es topa també amb "les atrocitats comeses per republicans i allí es trenquen els seus somnis". Garcia-Coté ha assegurat que poder fer aquest muntatge, amb un "tema tan pròxim" a ell, és meravellós. Després de Barcelona, l'obra farà una gira per França.  També s'ha programat 'Reconstitution' dirigida per Pascal Rambert amb la companyia Panta Théâtre de Caen; 'La magie lente' de Denis Lachaud dirigida per Pierre Notte i la comèdia 'Soyez vous-même' escrita i dirigida per Côme de Bellescize.  Aquesta edició del festival Oui!, comptarà amb la presència de Nathalie Papin, autora de 'Quand j'aurai 1001 et un ans'. Papin és una reconeguda creadora de teatre juvenil i guardonada amb diversos guardons com el Gran Premi de la literatura dramàtica juvenil. Amb ella es farà una trobada dirigida als professionals dels espectacles pels joves. També serà present al certamen l'autora Alexandra Badea per presentar 'Europe connexion', dirigida per Vincent Franchi.   Activitats paral·leles A més dels espectacles, el públic podrà assistir a activitats paral·leles com lectures dramatitzades, tallers d'escriptures, projeccions de pel·lícules relacionades amb el teatre ('Inventaires', 'Tambours sur la digue' i 'Dans la maison'), la sortida de residència de 'La tente' de Claude Ponti dirigida per Neus Vila i un concurs a la millor crítica teatral feta per joves.

Summary: El festival de teatre en francès Oui! estrenarà a Barcelona les obres 'Désaxé' i 'Pas pleurer'


L'Hospitalet de Llobregat rebrà demà dijous el Premi Visió Zero Municipal en la seva quarta edició per ser una de les 12 ciutats de l'Estat, la segona catalana junt amb Lleida, amb més de 100.000 habitants que l'any passat no van tenir cap víctima mortal per accident de trànsit. El municipi català, el més poblat de tots els guardonats, ja va rebre aquesta distinció en la primera edició l'any 2015. Durant el 2017 a l'Hospitalet es van registrar 1.300 accidents de trànsit, 716 dels quals amb ferits. D'aquests, 754 persones van resultar amb lesions lleus i 57 amb ferides greus. La fita de zero víctimes mortals també s'està assolint aquest 2018 . Els premis són promoguts per l'Associació d'Enginyers de Trànsit i Tècnics de Mobilitat i pel Fòrum de la Mobilitat Intel·ligent. Junt amb l'Hospitalet, també rebran el guardó aquest 2017 les ciutats de Jerez de la Frontera, Alcalá de Henares, Fuenlabrada, Alcorcón, Logronyo, Lleida, Lleó, Parla, Torrejón de Ardoz, Algesires i Alcobendas.

Summary: Distingeixen l'Hospitalet per ser una de les grans ciutats de l'Estat sense cap víctima mortal de trànsit el 2017


Un 15% de les escoles catalanes no realitza cap acció o activitat relacionada amb la diversitat cultural, segons es desprèn de l'estudi 'La diversitat cultural i religiosa als centres d'infantil i primària de Catalunya' que ha dut a terme el Grup de Recerca Anàlisi Social i Educativa (GRASE) de la Universitat de Lleida (UdL).  La recerca s'ha fet a partir d'una mostra de 380 centres, del més d'un miler existents, segons dades de la Generalitat el curs 2013-14. Pel que fa al 85% de les escoles que sí que treballen aquesta temàtica, un 60,3% ho fan al currículum, un 32% organitzen jornades interculturals, un 27% adapten els menús i un 10,5% aborden la diversitat religiosa, segons recullen les conclusions de l'estudi de la UdL. Segons informa la UdL, els investigadors han constatat que un 78% dels centres que no actuen en diversitat cultural argumenten que no ho fan perquè no en tenen, mentre que un 3,4% afirmen que no és necessari fer res en aquest àmbit. La major part, un 84%, són centres que compten amb menys de 200 alumnes, i un 37,1% només tenen fins a un 5% de presència d'alumnat d'origen estranger. Pel que fa al 85% de les escoles que sí que treballen aquesta temàtica, un 60,3% ho fan al currículum, un 32% organitzen jornades interculturals, un 27% adapten els menús i un 10,5% aborden la diversitat religiosa.  Aquestes són les actuacions que més s'executen en diversitat cultural i que són més comunes en els centres que reben suport extern per treballar la diversitat i en els què comptem amb més presència d'alumnat forà. Les accions menys usuals són les conferències (0,8%), l'adaptació curricular (1,1%), els projectes internacionals (1,3%) i la mediació intercultural (1,6%). Les escoles que incorporen la interculturalitat en les àrees del currículum ho fan principalment en l'assignatura de medi, un 42,9%, seguida de la d'ètica/valors socials, un 25,3%, i de religió, un 22%, tot i que gairebé un 24% asseguren que ho fan de forma transversal, és a dir, en diferents matèries, segons expliquen des de la Universitat de Lleida. L'estudi, finançat en la convocatòria d'Ajuts a projectes de recerca en l'àmbit de la diversitat religiosa de l'AGAUR, també va preguntar si els centres impartien classes de llengua o de cultura d'origen de les famílies/alumnes estrangers. Només el 6,9% ho fan i, majoritàriament, en horari extraescolar. D'aquests, el 84% fan àrab i el 12% xinès. Respecte si es feien classes sobre cultura i/o llengua gitana, només el 0,3% ho oferien, també com activitat extraescolar. Finalment, i pel que fa a la formació dels docents per atendre la interculturalitat, la majoria de centres, un 77,9% creu que és suficient, un 15,5% insuficient, i un 2,4% que no els cal. Val a dir però que el 18,7% dels centres que l'han considerada insuficient, són les escoles amb més d'un 20% d'alumnat d'origen estranger.  Respecte a les temàtiques, en primer lloc apareix la necessitat de formar-se en la cultura de les famílies/alumnes presents a l'escola. Així ho expressen de forma espontània un 28,7%. La següent temàtica que es demana és la resolució de conflictes (21,8%), seguida de l'adaptació del currículum a la diversitat cultural (15%). Un 21,8% dels enquestats, però, afirma que no necessiten cap formació, tenint a veure aquesta resposta amb la major o menor presència d'alumnat d'origen estranger.

Summary: Un estudi de la UdL revela que el 15% d'escoles catalanes no actuen en diversitat cultural


La consellera de Justícia, Ester Capella, ha assegurat que els "presos polítics" no tenen "ni més drets ni menys drets que ningú" després que les juntes de tractament els hagin proposat per al tercer grau. "Tot són decisions tècniques, i les juntes han proposat de forma unànime un tercer grau previst a la llei", ha argumentat Capella davant els retrets de la líder de Ciutadans al Parlament, Lorena Roldán. La consellera també ha retret que la formació taronja no hagi dit res sobre "les amenaces del Suprem a les juntes de tractament" i ha acusat Cs "d'assenyalar funcionaris".

Summary: Capella diu que els "presos polítics" no tenen "ni més drets ni menys que ningú" després de la proposta del tercer grau


El premi Nobel de la Pau Muhammad Yunus ha assegurat que "tot el mon coneix" la situació política a Catalunya després de reunir-se amb el president Quim Torra al Palau de la Generalitat. Yunus, reconegut el 2006 pels seus esforços per incentivar el desenvolupament de comunitats amb pocs recursos a través dels microcrèdits, ha demanat, en declaracions a l'ACN i TV3, una solució pacífica al conflicte polític que permeti "seguir junts." A la reunió han assistit els membres de la Junta directiva de la Social Business City Barcelona, un projecte nascut de la mà del Nobel bengalí per tal de promoure l’emprenedoria social com a eina de transformació a la ciutat. El president i el Nobel bengalí també han parlat de la necessitat de promoure l’emprenedoria social entre els estudiants de secundària, i de les principals iniciatives en aquest sector a Barcelona i Catalunya.

Summary: El Nobel Muhammad Yunus diu que "tot el món coneix" la situació a Catalunya i demana una solució pacífica


El president del Consell Comarcal del Pallars Sobirà, Llàtzer Sibís, ha presentat la renúncia al càrrec, complint d'aquesta manera amb l'acord de legislatura que en el seu moment es va formalitzar entre CDC i UDC. El regidor de l'Ajuntament d'Espot i actual conseller comarcal, Carles Isús, serà l'encarregat de substituir Sibís. Isús va deixar la militància d'Unió a principis d'aquest any.  Els plens de renuncia al càrrec i d'elecció del nou president es celebraran el dimecres vinent dia 16 de novembre. Sibís presenta la renuncia com a president però seguirà com a conseller comarcal. En el moment de l'acord de legislatura ja es va explicar que es tractava ''d'un pacte de transició'' perquè l'actual president pugues finalitzar els projectes engegats. Llàtzer Sibís va ser alcalde de Sort durant la legislatura 2011-2015, càrrec que va compaginar amb la presidència del Consell Comarcal del Pallars Sobirà. Aquesta legislatura tot i guanyar les eleccions, un pacte entre Fem Municipi i la CUP, van deixar-lo sense l'alcaldia. Per la seva part, Carles Isús, no ocuparà per primera vegada el càrrec ja que a començament de la passada dècada, ja havia ocupat la presidència del Consell Comarcal.   Sibís durant aquest any i mig a la presidència del Consell s'ha hagut d'enfrontar a temes tan conflictius com el desplegament del servei de recollida de residus porta a porta o la mort de 30.000 alevins de truita amb unes instal·lacions del Consell. L'oposició va qüestionar la gestió política de Sibís en un ple monogràfic.

Summary: El president del Consell del Pallars Sobirà presenta la renúncia al càrrec complint així l'acord de legislatura


El secretari d'organització del PSOE pregunta si algú pensa que no n'hi ha ACN Madrid.-El secretari d'organització del PSOE, José Luis Ábalos, ha defensat aquest dijous al matí que "hi ha un conflicte polític evidentment a Catalunya".  "Algú pensa que no?"·, ha preguntat en declaracions als mitjans de comunicació poques hores abans de la reunió d'aquesta tarda amb ERC sobre la investidura. A més, Ábalos ha afegit que el PSOE afronta la trobada amb "responsabilitat" i que espera que es desbloquegi la legislatura. Però no s'ha volgut mullar en ser preguntat per si hi haurà investidura abans del gener: "Veurem", s'ha limitat a dir. El secretari d'organització del PSOE forma part de la delegació negociadora del PSOE, juntament amb la portaveu al Congrés, Adriana Lastra, i el secretari d'organització del PSC, Salvador Illa.

Summary: Ábalos defensa que hi ha un "conflicte polític" a Catalunya poc abans de la reunió amb ERC


Fa 1,65 metres d'alçada i vesteix un pantaló negra i una jaqueta de pell ACN Barcelona.-Els Mossos d'Esquadra busquen un home de 87 anys desaparegut des de dissabte passat al districte de Nou Barris. Segons ha informat la policia catalana, la seva estatura és d'1,65 metres, pesa 85 quilos i en el moment de la seva desaparició vestia un pantaló negre, jaqueta de pell, un jersei de color marró i una gorra amb orelleres. Tot i que es va perdre el seu rastre a Nou Barris, es podria haver desorientat i haver-se traslladat en qualsevol punt de Barcelona. Davant de qualsevol indici, els Mossos demanen trucar al 112.

Summary: Els Mossos busquen un home de 87 anys desaparegut a Nou Barris des de dissabte passat


La vicesecretària general d'Estudis i Programes del PP, Andrea Levy, ha instat aquest diumenge el president del govern espanyol, Pedro Sánchez, a exigir al president de la Generalitat, Quim Torra, que despengi la pancarta amb un llaç groc i el lema 'Llibertat presos polítics i exiliats' de la façana de la Generalitat. "Els independentistes no poden apropiar-se de les institucions de tots", ha argumentat Levy en declaracions als mitjans a la seu del PP a Madrid. Segons la també diputada del PPC al Parlament, Torra hauria de "despenjar immediatament" la pancarta "d'activisme independentista" i, si no ho fa, ha demanat a Sánchez que truqui al president del Govern per demanar-li-ho perquè "trenca amb la neutralitat deguda" de les institucions, segons ha subratllat Levy. D'altra banda, també ha demanat a Sánchez que aclareixi "quins són els riscos que li demana Torra que assumeixi" i s'ha preguntat si formen part d'un "pacte ocult" que l'ha fet arribar a la Moncloa "de la mà de Puigdemont, ERC i Podem". "Espero que Sánchez es comprometi a fer respectar la legalitat constitucional a Catalunya per sobre de l'intercanvi polític", ha insistit.  Preguntada per si el PP presentarà esmenes als pressupostos generals de l'Estat al Senat, en relació a les inversions pactades al País Basc, Levy ha afirmat que faran les esmenes que considerin "oportunes" i ha recordat que tenen majoria absoluta a la cambra alta. "Som un partit seriós, responsable i compromès amb el futur d'Espanya" i "introduirem les esmenes que creiem millors en el text", ha subratllat.

Summary: El PP insta Sánchez a exigir a Torra que despengi la "pancarta d'activisme independentista" de la Generalitat


L'Ajuntament de Barcelona ha obert el procés de licitació de la redacció dels projectes per rehabilitar completament el Tramvia Blau perquè "estigui en condicions de tornar a circular amb seguretat". Segons un comunicat del consistori, es tracta "d'un pas necessari" per recuperar aquest "emblemàtic" transport. El contractista haurà de dissenyar la urbanització de l'avinguda Tibidabo i les places Kennedy i Doctor Andreu, la reforma de la cotxera i la rehabilitació dels vehicles històrics. La licitació té un pressupost de 663.510,60 euros (IVA a part) i les empreses interessades tenen fins al 21 d'agost per presentar les ofertes. La remodelació integral del Tramvia Blau tindrà un cost estimat d'uns 19 milions d'euros. El cost de la remodelació integral del Tramvia Blau es finançarà amb els contractes programa de l'Autoritat del Transport Metropolità. El Tramvia Blau, que data del 1901, és l'únic supervivent de l'antiga xarxa de tramvies de la ciutat de Barcelona. Fa un recorregut de 1.276 metres des de l'inici de l'avinguda del Tibidabo fins a la plaça del Doctor Andreu, en què salva un desnivell de 93 metres amb un pendent mitjà del 8%.

Summary: Surt a licitació la redacció dels projectes per rehabilitar el Tramvia Blau


El Tribunal Superior de Justícia de Catalunya (TSJC) jutjarà a partir d'aquest dimarts quatre exmembres de la Mesa del Parlament el 2017 i l'exdiputada de la CUP Mireia Boya per haver desobeït resolucions del Tribunal Constitucional i tramitar iniciatives parlamentàries a favor de la independència i de l'1-O. Els acusats són Lluís Corominas, Ramona Barrufet, Lluís Guinó (PDeCAT), Anna Simó (ERC) i Boya. La fiscalia els demana un any i vuit mesos d'inhabilitació per a càrrec públic i una multa de 30.000 euros per a cadascun. El judici inicialment s'havia de fer al Tribunal Suprem i després s'ha ajornat diverses vegades al TSJC. L'Advocacia de l'Estat demana les mateixes penes excepte per a Boya, per a qui demana 24.000 euros de multa, a banda de la inhabilitació. Per la seva banda, l'acusació popular de Vox demanava 12 anys de presó per grup criminal, dos anys d'inhabilitació per desobediència i 3,2 milions d'euros de multa a cadascun. El ministeri fiscal els acusa de ser "conscients" que incomplien el "deure d'inadmetre actuacions", tot i les múltiples advertències i requeriments del TC, "desoint-les, sabent que eren obertament inconstitucionals, de manera que donessin aparent cobertura jurídica al procés d'independència". Entre aquestes resolucions, destaquen la d'inici del procés constituent el 9 de novembre del 2015, la comissió d'estudi del procés constituent i l'aprovació de les seves conclusions, la resolució del debat de política general del 2016 sobre el referèndum i el procés constituent, l'aprovació dels pressupostos del 2017 amb una partida per l'1-O, les lleis del referèndum i de transitorietat jurídica del 6 i 7 de setembre i l'aprovació de la sindicatura electoral. L'Advocacia de l'Estat creu que haurien d'haver paralitzat i no haver admès a tràmit totes les propostes contràries a la Constitució i recorda que van tenir "múltiples advertències i requeriments personals" del Tribunal Constitucional per fer-ho i, en canvi, van "votar sistemàticament" a favor d'aquestes iniciatives. Inicialment el judici s'havia de fer al Tribunal Suprem, però quan l'expresidenta Carme Forcadell va quedar com a única encausada de la Mesa per rebel·lió, la resta d'encausats van ser retornats al TSJC. La vista oral s'havia de celebrar entre el 19 i el 22 de novembre de l'any passat, però es va posposar uns dies, fins a finals del mateix mes i principis de desembre, perquè coincidia amb altres judicis dels advocats. En aquelles noves dates tampoc es va poder fer perquè un dels acusats, Joan Josep Nuet, havia estat escollit diputat al Congrés i, per tant, es convertia en aforat davant del Tribunal Suprem. El TSJC va remetre la causa contra ell a l'alt tribunal espanyol. A principis de febrer l'alt tribunal català va fixar l'inici de la vista per al 23 d'abril, diada de Sant Jordi, però el confinament per la pandèmia va tornar a endarrerir la vista fins aquest juliol. Aquest dimarts al matí està prevista la declaració dels cinc acusats. A la tarda es preveu que declarin com a testimonis els dos membres de la mesa no acusats, José María Espejo Saavedra (Cs) i David Pérez (PSC), així com els lletrats i juristes de la cambra, Antoni Bayona, Xavier Muro i Pere Sol. L'últim a declarar dimarts serà l'expresident del Parlament Ernest Benach (ERC). Per dimecres al matí es preveuen deu testimonis, entre els quals els diputats o exdiputats de la CUP Carles Riera, Eulàlia Reguant, Albert Botran i Gabriela Serra; els exdiputats de JxSí Ferran Civit i Antoni Castellà; l'exdiputat de Catalunya Si que es Pot, Albano Dante Fachin, i Mercè Arderiu, lletrada del Parlament. Dimecres a la tarda i divendres al matí serà l'hora de les conclusions definitives de les parts, la presentació dels informes finals i el dret a l'últim torn de paraula per part dels acusats. El tribunal estarà format pels magistrats Jesús María Barrientos, president del TSJC, Carlos Ramos, que serà el ponent, i Jordi Seguí. Simó va recusar els dos primers, però la petició va ser denegada. El judici tindrà la peculiaritat que per primer cop al TSJC un dels acusats, Mireia Boya, parlarà en aranès, llengua cooficial a Catalunya, i comptarà amb un intèrpret al català durant la seva declaració i el dret a l'últim torn de paraula.

Summary: El judici per desobediència a la Mesa del Parlament del 2017 comença aquest dimarts al TSJC després de mesos de retards


La Guàrdia Urbana va detenir aquest dimarts a la nit S. O., un home de 34 anys, nascut al Marroc i veí de Lleida, acusat d'un delicte de lesiona per agredir-ne un altre al cap amb una pedra durant una baralla a la porta d'un bar del barri de Pardinyes. Tot i que després de l'agressió, l'autor va fugir, els agents el van detenir moments després i van comprovar que li constava en vigor una ordre de recerca i detenció d'un jutjat de Lleida per un delicte d'amenaces. Els agents van ser alertats d'una baralla al carrer Baró de Maials i en arribar al lloc, van observar un grup de persones i un home que tenia una ferida sagnant al cap. Aquest home va explicar als agents que mentre es trobaven a la porta del bar un individu s'havia apropat a ells i els havia proferit insults i amenaces fins que en un moment donat l'havia atacat a ell per darrere amb una pedra. Va afegir que aquest individu quan anava a recollir una altra pedra, havia vist que arribaven els vehicles policials i l'ambulància i llavors havia sortit corrents. Els agents el van localitzar al carrer Tarragona i el van detenir.

Summary: Detingut un home a Lleida per agredir-ne un altre al cap amb una pedra durant una baralla a la porta d'un bar


Els alcaldes de Valls i Montblanc, Albert Batet i Josep Andreu, consideren "electoralista" la posada en marxa, aquest divendres, d'un nou tram de cinc quilòmetres de l'A-27 corresponent a la variant de Valls. Tot i això, s'han felicitat per l'acabament d'una obra que s'esperava de fa 15 anys, ha incidit Batet. L'endemà que el subdelegat del govern espanyol a Tarragona garantís la represa de les obres del túnel del Coll de Lilla l'any que ve, els batlles han anunciat que convocaran una mobilització ciutadana si els treballs no comencen durant la primera quinzena de gener. Batet i Andreu han recordat que l'obra porta cinc anys aturada i han avisat que, amb el nou tram, es generarà una problemàtica de trànsit a l'N-240, al Coll de Lilla, que se sumarà a l'elevada sinistralitat que registra la C-14.

Summary: Els alcaldes de Valls i Montblanc amenacen amb una mobilització si les obres del Coll de Lilla no es reprenen en un mes


L'eurodiputat per ERC-NECat-SI admet que la CUP "no cedeix fàcilment" però avisa que és "necessària" ACN Barcelona.-L'eurodiputat per ERC-NECat-SI, Ernest Maragall, ha instat aquest dilluns el president de la Generalitat en funcions, Artur Mas, a "mostrar que no és obstacle" i a quedar-se "a l'espera per 12 ó 18 mesos" per tal d'arribar a un acord amb la CUP. Maragall ha reconegut que la CUP "no cedeix fàcilment", però alhora ha avisat que és "necessària". "Ara toca a Mas mostrar que no és obstacle i que sap jugar a present i futur. Si CUP accepta el programa bàsic de Junts pel Sí, com sembla, no ha de ser impossible acordar un govern de país, amb Mas a l'espera per 12 ó 18 mesos", ha argumentat a través de Twitter.

Summary: Ernest Maragall insta Mas a "mostrar que no és obstacle" i a quedar-se "a l'espera per 12 ó 18 mesos"


El darrer llibre del periodista Víctor Amela (Barcelona, 1960), 'La filla del capità Groc' (Planeta), el primer escrita en català i que li ha valgut el Premi Ramon Llull, es troba des d'aquest dimecres a les llibreries. La novel·la romàntica i d'aventures recrea el periple de Tomàs Penarrocha, un personatge real conegut amb el nom del Groc de Forcall que va lluitar contra els lliberals en la zona del Maestrat durant les dues Guerres Carlines. Un autèntic Robin Hood que, per a uns va ser un guerriller carlí generós mentre que per altres encarnava un bandoler sanguinari, una "ambivalència" que li resultava "atractiva literàriament". Amela que converteix en l'obra un heroi local amb vincles amb la seva família en personatge universal. "Sóc fill, nét i besnét de les guerres fratricides espanyoles", explica en una entrevista amb l'ACN.

Summary: Víctor Amela: "Sóc fill, nét i besnét de les guerres fratricides espanyoles"


'El vel de la deessa', de Glòria Sabaté, ha guanyat el premi Nèstor Luján de novel·la històrica 2020. El llibre se situa l'any 1910, després de l'esclat de la Setmana Tràgica, quan un grup de dones francmaçones lluita contra el rol social imposat amb l'objectiu d'aconseguir la llibertat anhelada. La història, que combina personatges reals amb ficticis, gira al voltant de la francmaçoneria, l'espiritisme i el feminisme, i amb un misteri per resoldre. La novel·la, que publicarà Columna, es posa a la venda aquest dimecres. El finalista és Josep Lorman, amb la novel·la 'Atlàntic', que es va presentar amb el nom M.G.M (pseudònim).  Pocs mesos després de l'esclat de la Setmana Tràgica, Barcelona, un grup de francmaçones encapçalades per l’Ángeles López de Ayala, sota l’aixopluc de la Societat Progressiva Femenina, s’aferren a l’educació com a via per lluitar contra el rol social que els ha estat imposat pel fet d’haver nascut dones. La descoberta d’una biblioteca peculiar les posarà sobre la pista d’una relíquia oculta capaç d’atorgar la força que necessiten per poder assolir la llibertat anhelada. Les acompanyaran el bibliòfil Gaspar Homar i un estudiant de la Universitat de Barcelona. Només una persona coneixia el parador de la relíquia i acaba de morir. Per això s'hauran d'endinsar en l’espiritisme. Sabaté ha explicat que el relat combina personatges reals amb altres de ficticis. Els protagonistes són la Mariona i el Joan Anton, que són ficticis, que es deixen acompanyar per persones que han marcat l'autora com la pintora Lluïsa Vidal; Carme Karr, de la revista 'Feminal' i el bibliòfil Massó i Torrents. Els personatges, ha explicat, s'aferren a uns moviments com la francmaçoneria, l'espiritisme i la teosofia perquè "aposten per la cultura i l'educació com a única via per alliberar-se i crear una societat més justa per lluitar contra les diferències que la industrialització ha portat entre rics i pobres i ajuda a les dones a passar de l'esfera privada a la pública".  L'autora ha ressaltat que la novel·la es trasllada a una Barcelona modernista que fa pocs mesos ha superat amb dificultats els esdeveniments de la Setmana Tràgica. "És una Barcelona que m'interessa reflectir perquè viu un moment històric amb canvi social i una revolució històrica i espiritual i ideològica". En aquest context, ha assenyalat, les dones juguen un paper en aquesta revolució.  Feminisme  El feminisme té un paper clau a la novel·la. Sabaté ha assegurat que és una novel·la que ajuda a entendre el naixement del feminisme i aquest no s'entén sense els moviments de la maçoneria i l'espiritisme, que ha definit com una combinació entre fe i raó i un coneixement.  Sabaté ha desgranat que les dones del llibre "se senten empoderades i amb la llibertat de canviar el seu destí marcat per haver nascut dona i pobre com en el cas de la Mariona". Elles es vincularan a la Societat Progressiva Femenina i això els donarà peu "a viure l'espiritualitat d'una manera alternativa a l'imposada pel catolicisme tradicional". L'escriptora ha manifestat que li interessa conèixer l'imaginari col·lectiu de la societat en un moment històric determinat i com aquest es crea a través dels mites que poblen la mentalitat de l'època.  Un dels elements de la Barcelona modernista que li ha interessat també és el diàleg del modernisme amb tot l'imaginari medieval i amb uns misteris que articulen la recerca que hi ha a la novel·la.   Premi  Pel que fa haver aconseguit el premi, la guanyadora ha destacat que és un estímul a la seva creació literària i l'ajuda a créixer més i és un regal que no s’esperava. "Estimo molt la literatura des de la vessant artística i de docent", ha apuntat.  Trajectòria Sabaté va néixer a Barcelona. És doctora en Filologia i professora a la Facultat de Filologia i Comunicació de la Universitat de Barcelona. Autora de diversos estudis acadèmics sobre literatura medieval, entre els quals destaca el llibre Més enllà de la cort: els lectors potencials del 'Curial e Güelfa' (2019), compagina la seva activitat docent amb l’escriptura. 'La filla de Lilith' (2016) va ser la seva primera novel·la.

Summary: 'El vel de la deessa', de Glòria Sabaté, premi Nèstor Luján de novel·la històrica 2020


El portaveu del PSOE al Congrés dels Diputats, Antonio Hernando, ha expressat la seva "sorpresa i indignació" per l'anunci que ha fet aquest divendres al matí el secretari general de Podem, Pablo Iglesias, de sotmetre a les bases el possible suport de la formació lila al pacte entre PSOE i C's i on també ha acusat les dues formacions "d'immobilisme" respecte al seu nou document de propostes. "Avui Iglesias ha tancat la porta al canvi que volen milions d'espanyols i a un projecte plural que representi la majoria social del país per sobre de sigles", ha manifestat Hernando davant la premsa visiblement molest i amb un to seriós. Amb tot, el dirigent socialista ha assegurat que seguiran treballant per a un govern del canvi però no ha concretat si ho farà amb Podem.

Summary: Hernando: "Avui Iglesias ha tancat la porta al canvi que volen milions d'espanyols"


Un home ha reconegut aquest dimecres a l'Audiència de Lleida ser un dels integrants de la banda criminal que entre el novembre de 2010 i el novembre de 2011 va cometre 29 robatoris en pisos de tot Catalunya. L'acusat tenia una ordre de crida i cerca ja que no es va presentar al judici fet el gener de 2014 a quinze acusats més de pertànyer al grup delictiu. Finalment ha aparegut i ha acceptat dos anys de presó per aquests fets. Els altres quinze acusats, tot i negar inicialment els fets al judici, van acabar reconeixent-los una setmana després per tal de poder reduir la seva condemna. Així, finalment se'ls va condemnar a entre sis mesos i sis anys de presó, depenent de la participació tant en els robatoris com en la venda posterior dels objectes robats o altres delictes com ara el blanqueig de diners o la falsedat documental.  Inicialment, la fiscalia demanava 22 anys de presó pel cap de la banda i entre 2 i 18 anys per a la resta. L'Audiència de Lleida va condemnar el cap de la banda a 4 anys i mig de presó per organització criminal i falsedat documental. La pena més alta, de 6 anys, va ser pels dos acusats que actuaven com a líders en absència del primer. Segons la sentència, es va considerar provat que els robatoris van tenir lloc entre el novembre de 2010 i el novembre de 2011, en habitatges de tot Catalunya, entre ells a Mataró, Arenys de Mar, el Masnou, Barcelona, Granollers, Cervera o Reus, i que alguns d'ells van ser amb violència. La majoria dels condemnats són de nacionalitat georgiana, com aquest últim que ha reconegut els fets aquest dimecres. La investigació es va dur a terme a Lleida arran de la denúncia d'un robatori a Cervera i es va iniciar el novembre de 2010. Les detencions, però, es van produir a diverses localitats catalanes, entre elles, Salou, Reus, Tarragona i Barcelona el novembre de 2011.

Summary: Accepta dos anys de presó per pertànyer al grup criminal acusat de 29 assalts violents a tot Catalunya entre 2010 i 2011


Unes 65.000 persones s'han manifestat per la unitat d'Espanya a Barcelona, segons xifres de la Guàrdia Urbanaa. Sota el lema 'Barcelona, garante de hispanidad', els concentrats han iniciat la marxa a Passeig de Gràcia amb Gran Via i han caminat fins a la plaça Catalunya, on s'ha celebrat l'acte central. Formacions polítiques com Cs, Partit Popular o Vox, i entitats com Societat Civil Catalana o Espanya i Catalans, han mostrat el seu suport i han cridat a participar en la marxa enviant els seus dirigents. Els manifestants han lluït sobretot banderes espanyoles, tot i que també s'han pogut veure senyeres, banderes de la fictícia Tabàrnia o ensenyes europees. Entre els crits dels concentrats hi ha hagut proclames per la unitat d'Espanya, d'exaltació espanyola i contràries a l'independentisme i els seus líders.

Summary: Unes 65.000 persones es manifesten per la unitat d'Espanya a Barcelona, segons la Guàrdia Urbana


El secretari general d'UGT, Cándido Méndez, ha fet aquest dimecres el seu últim discurs al càrrec a l'acte d'inauguració del 42 Congrés d'UGT, que ha d'elegir el seu successor després de 22 anys al càrrec. S'ha volgut acomiadar amb crítiques al dret a decidir (que defensa el candidat a la seva successió Josep María Álarez) i als "populismes" i moviments "demagògics" que propugnen una sortida "parcial". "No és època de crear murs, sinó igualtat", i això, ha dit, ho "comparteix" tota la UGT. En aquest sentit, ha assegurat que ell se sent "protegit" per la Constitució i ha advertit que qualsevol canvi d'aquest text s'ha de fer sempre "des de dins de la Constitució". També ha fet una crida al PSOE i a Podem –als qui no ha citat- a abandonar les "desqualificacions" i treballar des del "diàleg" per fer possible "un canvi de rumb" a l'Estat. "Hi ha partits que estan en l'edat de desaprendre vells hàbits, i n'hi ha que han d'aprendre i regenerar una nova cultura de relacions polítiques" davant "aquesta situació inèdita", ha sentenciat.

Summary: Méndez s'acomiada com a líder d'UGT amb crítiques al dret a decidir: "No és època de crear murs, sinó igualtat"


El toc de festa de les campanes de la Seu Vella de Lleida han anunciat a la simbòlica hora de les 17.14 l'inici de l'acció multitudinària d'aquesta Diada. A toc de campana s'ha iniciat l'acció reivindicativa amb la lectura d'un manifest a càrrec de l'escriptora Maria Barbal, i, a continuació, ha sonat una melodia que marca el ritme de la 'performance', primer a la capital de Ponent, i de forma encadenada a Berga, Salt, Tarragona i Barcelona. Cada una d’aquestes ciutats simbolitzarà un dels valors d’una nova república catalana i al final també aquests pilars seran posats en escena per una seixantena de colles castelleres. Un cop iniciada l’acció, els assistents aixequen unes cartolines grogues de manera compassada per simular l’efecte del batec, una estructura que ha seguit, per aquest ordre, a Berga, Salt, Tarragona i Barcelona, i finalment, tots alhora per representar “un país unit i viu”. L'escriptora Maria Barbal ha recordat que "estem a punt de construir l'anhelada República catalana", un "somni" que traspassa línies de frontera" i ha fet una part del seu parlament en aranès. "Compartim un desig comú de llibertat per fer un territori sostenible , equilibrat, sensible, format per persones que ens estimem i que respectem aquesta terra", ha seguir l'escriptora pallaresa, que ha afegit que "la volem veure i viure lliure i prospera". Barbal ha concretat per què ha de servir aquest nou estat i assegurat que "ara mes que mai, és a les nostres mans, construir amb els nostres recursos i amb el nostre esforç una república on desenvoluparem les infraestructures necessàries en sectors tan diversos com energia, gestió de l aigua i transports". Una república, ha dit, que ha de tenir "veu pròpia a Europa per defensar tots els interessos dels catalans" i que ha de servir per "aconseguir la igualtat i la llibertat de les persones, la cohesió social i l equilibri territorial D’altra banda, a cada punt on es duran a terme els ‘batecs’ simbolitzaran un dels valors d’una nova república catalana. Així, des de Lleida es representarà ‘La República de l’equilibri territorial’, després l’acció es traslladarà a Berga (‘La República de la Cultura’), a Salt (‘La República de la solidaritat i de la diversitat’), a Tarragona (‘La República en xarxa i del progrés’) i per últim, a Barcelona, que representa ‘La República de les llibertats’. En total, hi haurà 44 trams dividits en cinc punts diferents, dels quals cada un tindrà 200 metres, excepte el final que en tindrà 310 metres. Els organitzadors calculen que en cada tram s’hi podran aplegar 21.700 persones.

Summary: Les campanes de la Seu Vella de Lleida marquen l'inici a les cinc mobilitzacions de la Diada


L'eurocomissari d'Economia, Paolo Gentiloni, ha assegurat aquest dilluns que confia "plenament" que el govern espanyol presentarà un pla de reformes "fort i ambiciós" en les pròximes setmanes. Després de la reunió de l'Eurogrup, Gentiloni ha confiat que Espanya presentarà el pla "fort que es necessita" per tal de rebre els fons europeus per a la recuperació. Després de la reunió dels ministres de Finances, el president de l'Eurogrup, Paschal Donohoe, ha descartat un retorn "immediat" de les regles fiscals i ha apostat per mantenir el suport a l'economia. Pel que fa a l'aixecament de la suspensió de les regles fiscals, Donohoe ha dit que encara no s'ha començat el debat sobre quin ha de ser el calendari i els indicadors.

Summary: Brussel·les confia "plenament" que Espanya presentarà un pla de reformes "fort i ambiciós"


Catalunya va invertir 3.512 milions d'euros el 2018 en recerca i desenvolupament (R+D), segons les dades publicades aquest dijous per l'Institut Nacional d'Estadística (INE). La xifra és el rècord històric a Catalunya, segons han confirmat fonts d'ACCIÓ a l'ACN, i suposa un increment del 7,2% respecte a l'any anterior. Catalunya inverteix així un 1,52% del PIB en R+D, respecte a l'1,24% del PIB a nivell espanyol, però per darrere del País Basc (1,9%), Madrid (1,7%) i Navarra (1,6%). A més, hi ha un total de 51.830 persones que treballen en R+D a Catalunya, un augment del 6,8% respecte al 2017, i el 23% del total de feines d'aquest tipus a Espanya. A Espanya, la despesa en recerca i desenvolupament va pujar l'any passat fins als 14.946 milions d'euros, un augment del 6,3% respecte al 2017, i una xifra que també és la més alta des de l'inici de la sèrie.  La major part de la despesa la fan les empreses (56,5%), seguides de l'ensenyament superior (26,4%), l'administració pública (16,8%) i les institucions privades sense finalitat de lucre.

Summary: Catalunya bat el rècord d'inversió en R+D amb 3.512 milions d'euros el 2018


El director de Catalunya Ràdio, Saül Gordillo, ha defensat aquest dimecres l'elecció de Laura Rosel com a directora d'El matí de Catalunya Ràdio a partir de la temporada vinent, convençut que "pot fer que el repte de superar els resultats de Terribas sigui assumible i realista". El seu nom s'ha decidit en només 10 dies, després de l'adéu inesperat de Mònica Terribas (una decisió que Gordillo qualifica de "personal i voluntària") i es va fer públic ahir. Gordillo confia que el Consell de Govern de la CCMA aprovarà avui mateix la proposta de Rosel. "Hem treballat a contrarellotge, seria impensable que no prosperés i després del que ha passat els últims dies tots tenim la necessitat de pensar en el millor pels mitjans públics", ha advertit.

Summary: Saül Gordillo: "Laura Rosel pot fer que el repte de superar els resultats de Terribas sigui assumible i realista"


Puig i Cadafalch va ser "l'arquitecte de capçalera" de Serafina Llissach, propietària de la finca Llissach de Santpedor, que actualment es coneix amb el nom de Can Jorba. El va conèixer gràcies als cercles de l'alta burgesia barcelonina, i a ell li demanava que s'ocupés de qualsevol reforma o petita intervenció que s'hagués de fer a la finca, des d'elements decoratius fins a elements funcionals com la Torre de l'Aigua. Una torre que sempre ha format part de l''skyline' de Santpedor, però que fins ara no s'ha descobert que va ser obra de l'arquitecte mataroní. Gràcies al minuciós treball de la historiadora i arqueòloga, Mireia Vila, responsable de l'arxiu històric municipal de Santpedor, el municipi bagenc ha descobert tot un llegat inèdit de l'arquitecte, justament l'any en què es commemoren els 150 anys del seu naixement.

Summary: Santpedor descobreix llegat inèdit de l'arquitecte Puig i Cadafalch


El Consell Nacional de la Cultura i de les Arts (CoNCA) ha reclamat, a través d'un comunicat, "mesures urgents" a les administracions "per a la supervivència cultural i artística de Catalunya". Entre altres coses, l'organisme públic demana al Govern el pagament de les subvencions concedides el 2020 i dels imports pendents de les del 2019; mantenir les convocatòries d'ajuts previstes pel 2020 i crear-ne de noves per quan acabi el confinament; i garantir una renda bàsica per tots els creadors i professionals de la cultura que a causa de la crisi del coronavirus "hagin perdut les seves fonts d'ingressos". El CoNCA adverteix que aquestes mesures urgeixen perquè molts professionals del sector no tenen "cap protecció associativa o empresarial".

Summary: El CoNCA reclama "mesures urgents" a les administracions per "la supervivència cultural i artística de Catalunya"


Quatre persones han resultat ferides lleus per inhalació de fum en un incendi que ha tingut lloc aquest dijous a la matinada en una casa de l'Hospitalet de Llobregat ubicada al carrer Santa Bàrbara número cinc. El foc ha començat a les 4.09 hores a l'altell de l'habitatge i ha cremat la instal·lació elèctrica. Fins al lloc s'hi ha desplaçat una dotació terrestre dels Bombers de la Generalitat que ha extingit les flames en menys d'una hora. A causa del fum quatre persones han resultat ferides lleus, es tracta d'una nena de 13 anys, dos nois de 16 i un home de 51. Tots ells han estat evacuats en ambulància a l'Hospital de Bellvitge. Tot i que el foc s'ha localitzat a l'altell, la resta de la casa s'ha vist afectada pel fum.

Summary: Quatre ferits lleus per inhalació de fum en l'incendi d'una casa a l'Hospitalet de Llobregat


L'Agència de Salut Pública de Catalunya (ASPCAT) està investigant set instal·lacions d'alt risc situades dins un radi de 1.000 metres a Vilafranca del Penedès després que en els darrers dies s'hagin declarat quatre casos de legionel·losi. El nexe que tenen en comú és que les afectades van visitar la capital de l'Alt Penedès durant el període d'incubació de la malaltia. La subdirectora general de coordinació de Salut Pública a Barcelona i Girona, Cristina Pérez, ha explicat aquest dijous que s'han pres mostres d'aquestes instal·lacions susceptibles d'estar contaminades, que són torres de refrigeració i condensadors evaporatius d'empreses privades, per determinar el focus que ha causat els quatre casos de legionel·losi i s'han dictat tractaments de neteja i desinfecció dels seus circuits. L'Ajuntament de Vilafranca ha tancat com a mesura preventiva les fonts ornamentals i els regs per aspersió i ha aturat l'activitat dels vehicles de neteja viària que utilitzen aigua, considerats elements de baix risc i dels quals també s'han pres algunes mostres.

Summary: Salut Pública investiga set instal·lacions d'alt risc a Vilafranca del Penedès pels quatre casos de legionel·losi


Els republicans insten Colau a escollir entre un acord amb les esquerres o buscar l'abstenció de CiU i C's ACN Barcelona.- ERC de Barcelona ha plantejat dues condicions principals per donar suport al Pla Especial Urbanístic d'Allotjaments Turístics (PEUAT), entre les que destaca la celebració d'una consulta ciutadana sobre tres hotels projectats en zona 1, és a dir, en les ubicacions més saturades des del punt de vista turístic. En concret, es tracta de l'alberg de la Vila Olímpica, l'hotel de les Drassanes i l'hotel del Rec Comtal. Els republicans també reclamen un pla de xoc contra els apartaments turístics il·legals, amb un mínim de 100 inspectors i un calendari per acabar amb aquest fenomen. ERC insta el govern municipal a escollir entre un acord amb les esquerres o buscar l'abstenció de CiU i C's. "Nosaltres ara estem en el 'no'", ha avisat el líder d'ERC a l'Ajuntament, Alfred Bosch. Per poder aprovar aquest pla en el ple de gener, hauria de votar-se en comissió la setmana que ve i aprovar-se ja aquest dijous en comissió de govern.  Els republicans fixen dues condicions prioritàries per donar suport al PEUAT. La primera és un "autèntic pla de xoc per acabar amb els apartaments turístics il·legals". "Que se'ns digui un calendari i que hi hagi un compromís ferm per part de l'alcaldessa", ha reclamat Bosch. La segona passa per celebrar consultes ciutadanes sobre tres hotels concrets que han provocat protestes veïnals. Ha explicat que caldrà explicar quin cost tindria per a l'Ajuntament aturar aquests projectes i que siguin els ciutadans els que prenguin la decisió.  El portaveu d'ERC, Jordi Coronas, ha avisat que es mantindran "ferms" en aquestes condicions i que no donaran suport al PEUAT si no es compleixen. Els republicans també demanen que s'incorporin com a zona 1 (de decreixement turístic) Sant Antoni, Poblenou, Hostafrancs i la Vila Olímpica. La CUP també fa una petició similar. També aposten per incentivar la reducció de places en les zones més saturades. En aquest sentit, Coronas ha demanat a Colau que esculli entre l'esquerra o altres partits com CiU i C's per donar sortida a aquest pla. "Al final el govern haurà de triar què vol: resoldre els problemes de la gent o els de determinats sectors econòmics. HI ha altres grups que estan disposats a negociar aquest PEUAT i que no ho faran en les condicions que ho farem nosaltres", ha apuntat.   Coronas també ha posat de manifest les "discrepàncies" que hi ha en el si del govern en aquesta matèria, entre BComú i PSC, i ha avisat que abans de prendre una decisió comprovaran no només si s'han acceptat les al·legacions d'ERC, sinó també si s'ha arribat a algun acord amb CiU i C's. Perquè el PEUAT pugui ser aprovar en el ple del mes de gener, cal que s'aprovi en comissió la setmana vinent i que passi per comissió de govern dijous. Si no, s'haurà de deixar per al mes de febrer, probablement en convocatòria extraordinària per tal de complir terminis abans que venci la moratòria de Gràcia, que acaba a mitjans de març.

Summary: ERC de Barcelona condiciona el suport al PEUAT a una consulta ciutadana sobre tres hotels en zones saturades


La Guàrdia Civil ha confiscat a Civís, al municipi de les Vall de Valira (Alt Urgell) 2.290 paquets de tabac ros de contraban valorat en 9.389 euros. El tabac, de la marca Elixir, el van localitzar a l'interior del maleter d'un vehicle francès aquest dimecres a la nit. En concret, cap a dos quarts d'onze, agents que portaven a terme un servei fiscal al voltant de la carretera N-145 van sospitar quan van veure dos vehicles que circulaven per Civís i estacionaven al costat d'un càmping. Els ocupants dels turismes estaven fora parlant entre ells i en un primer moment van negar que un dels cotxes, una monovolum Renault Space, fos seva. Els guàrdies civils, però, van inspeccionar el vehicle i hi van trobar el tabac i peces de roba dels presumptes contrabandistes, tres homes de 23, 29 i 31 anys, residents a França. Tan el tabac com el cotxe van ser intervinguts i posat a disposició de l'administrador de la duana de la Farga de Moles.

Summary: Confisquen a Civís tabac de contraban valorat en més de 9.000 euros


El grup municipal de la CUP Capgirem Barcelona considera que l’estructura directiva de l’empresa Transports Metropolitans de Barcelona (TMB) està “sobredimensionada” i “rep unes quantitats econòmiques privilegiades”. En un comunicat publicada a la seva pàgina web, la formació reclama que s’eliminin càrrecs directius i “sous de privilegi”. En relació a la informació publicada aquest dimarts per l’empresa pública sobre les retribucions dels seus executius, la CUP Capgirem Barcelona sosté que a més de les dades dels 21 màxims directius de TMB manca la informació sobre altres 550 membres de l’equip directiu que estan fora de conveni.  La CUP Capgirem Barcelona reclama  és informació d’acord amb el recompte de personal fora de conveni que la formació va recollir l’any 2014. Segons aquest recompte, la xifra total de persones de TMB que tenen sous fora del conveni laboral sumen un total de 571 persones entre els serveis d’Autobusos i Metro. Segons la formació anticapitalista tampoc no queda clar si les dades que ha facilitat la companyia inclouen les guàrdies de cap de setmana, els variables i els beneficis socials de l’equip directiu.

Summary: La CUP Capgirem Barcelona denuncia “sobredimensionament” de la direcció de TMB i demana que s’eliminin càrrecs directius


L'exvicepresidenta del govern espanyol Soraya Sáenz de Santamaría ha reconegut al Tribunal Suprem que "no sap" si la declaració d'independència del 27 d'octubre es va publicar. Ha estat la lletrada de Carme Forcadell, Olga Arderiu, qui li ha llençat la pregunta després que ella en un moment de l'interrogatori afirmés que una decisió d'un govern "no té efectes jurídics si no es publica". Quan Arderiu li ha fet la pregunta directa sobre la declaració, Santamaría ha vacil·lat i ha optat per dir que "no sap" si es va publicar. Durant el judici, tots els acusats s'han limitat a parlar d'una "resolució policia" i li han tret valor jurídic a la DUI pel fet d'estar només al preàmbul i no haver-se votat. A més, han posat de manifest que no s'havia publicat ni al BOPC ni al DOGC.  Santamaría ha afirmat durant el judici que si una resolució d'un govern no es publica "no té efectes jurídic". Així ho ha dit mentre responia a les preguntes del lletrat de Joaquim Forn, Xavier Melero, que li demanava sobre si coneixia el nomenament del comissari Ferran López en substitució del major Josep Lluís Trapero al capdavant dels Mossos d'Esquadra en aplicació del 155. "Crec que es va publicar al BOE i al diari oficial de la comunitat autònoma", ha dit Sáenz de Santamaría, "si no es publica no té efectes". A final de l'interrogatori a Santamaría  -que compareix com a testimoni- la lletrada de Forcadell ha agafat el guant i li ha preguntat, doncs, si la declaració d'independència no tenia efectes jurídic per no haver-se publicat. En aquest punt, l'exnúmero 2 de Rajoy s'ha remès als fets posteriors al 10 d'octubre quan Carles Puigdemont deixa en suspens la declaració i a les posteriors cartes que li envia el president del govern espanyol. "Puigdemont  podria haver dit si s'havia declarat la independència o no", ha remarcat.  Com que el president del tribunal, Manuel Marchena, ha considerat que no havia contestat a la lletrada de Forcadell, ha estat ell mateix qui ha repreguntat a Santamaría. Ha estat llavors quan l'exvicepresidenta ha dit que no sabia si s'havia publicat.

Summary: Santamaría diu al Suprem que "no sap" si es la declaració d'independència es va publicar


A l'Estat, es va registrar un descens del 8,8% ACN Barcelona.-El nombre d'estrangers residents a Catalunya que durant l'any passat va adquirir la nacionalitat espanyola va créixer un 18,4% respecte el 2013, fins a les 58.419 persones, segons l'Institut Nacional d'Estadística. D'aquestes, un 48,8% van ser homes i un 51,2% dones. Aquesta tendència a l'alça contrasta amb les dades a nivell estatal, on es va produir un descens del 8,8%, amb 205.880 estrangers que van obtenir la nacionalitat espanyola. Del total a Catalunya, 47.963 persones ho van fer per residència, mentre que els 8.130 restants per altres vies. Per nacionalitats, la més nombrosa va ser la marroquina, amb 12.213 persones, seguides per ciutadans amb passaport equatorià (8.876), bolivià (6.050) i colombià (5.268). De fet, el nombre de ciutadans del Marroc residents a Catalunya que van adquirir la nacionalitat espanyola és el que més va créixer després que el 2013 es tanqués amb 9.615 i l'any passat ho fes amb 12.213, el que representa un augment del 27%. En segon lloc, la xifra d'equatorians residents a Catalunya que van adquirir la nacionalitat espanyola va ser de 8.876 -188 persones més que el 2013.  Els bolivians van desbancar al 2014 els colombians del tercer lloc entre els ciutadans residents a Catalunya que van passar a tenir el passaport espanyol. En total, van ser 6.050 persones més, 1.832 persones més que el 2013. En canvi, els sol·licitants colombians van caure prop d'un 16%, concretament dels 6.256 als 5.268; a diferència dels ciutadans amb nacionalitat prèvia del Perú, dels quals un 34,1% més van adquirir la nacionalitat espanyola, fins als 4.983. Catalunya, que va sumar 58.419 casos, i la Comunitat de Madrid, amb 51.451, van concentrar més de la meitat de les adquisicions de nacionalitat espanyola de tot l'Estat, on en total van ser 205.880. Per contra, Cantàbria (1.813), La Rioja (1.583) i Extremadura (1.101) van ser les comunitats amb un menor nombre d'adquisicions de nacionalitat espanyola entre els seus residents. D'altra banda, durant el període de gener a juny del 2015, el ritme d'adquisicions de nacionalitat espanyola a l'Estat ha estat inferior al registrat durant l'any abans. De forma provisional, s'han comptabilitzat un total de 66.454 residents que han adquirit la nacionalitat. Per nacionalitats, destaquen els mateixos primers països que el 2014, en concret Marroc (13.858 persones), Equador (8.387) i Colòmbia (7.036).

Summary: Creix un 18,4% el nombre d'estrangers residents a Catalunya que va adquirir la nacionalitat espanyola durant el 2014


El president de la Generalitat, Quim Torra, ha garantit que s'estan destinant "tots els esforços" a trobar les quatre persones desaparegudes com a conseqüència dels aiguats, dos a Vilaverd després que el riu s'emportés el bungalou on estaven, i dos més a l'Espluga de Francolí que anaven en un mateix cotxe. Aquests dos últims són un veí de l'Espluga i un altre de Prades. Torra ho ha dit des del centre de comandament instal·lat a la Riba, on s'hi ha traslladat per visitar les zones afectades pels efectes de la llevantada. El president ha agraït la feina dels serveis d'emergència i ha fet una crida a la ciutadania a seguir els seus consells. "Vull estar al costat de tota la gent que ha patit aquestes inundacions, i especialment de les famílies que ara estan angoixades per les persones desaparegudes", ha dit Torra, que estava acompanyat pel conseller d'Interior, Miquel Buch. El president ha recordat que el pla Inuncat ha passat de la fase d'emergència a la d'alerta perquè l'episodi de pluges "tendeix a anar amainant", però ha fet una crida a la ciutadania a seguir els consells de bombers, mossos i altres serveis d'emergències.

Summary: Torra garanteix que estan destinant "tots els esforços" a trobar els quatre desapareguts pels aiguats


L’euríbor del mes de març ha tancat en el 0,012% negatiu, cosa que suposa el segon mes consecutiu que ho fa en negatiu i el segon cop a la història d’aquest indicador tanca per sota del 0%, segons les dades facilitades aquest divendres pel Banc d’Espanya. Amb aquest resultat, l’euríbor encadena vuit mesos seguits de descensos, des de l’agost del 2015. L’euríbor és de moment l’indicador de referència més utilitzat per contractar hipoteques a tipus variables i amb aquesta caiguda del seu valor comparada amb el 0,213% en positiu que va tancar el març del 2015, els clients bancaris que tinguin una hipoteca revisable anualment veuran com la seva quota es reduirà.  La caiguda sostenible de l’euríbor fins arribar a tipus negatius ha provocat que el bancs ampliïn significativament els marges financers que apliquen sobre l’euríbor en el moment de contractar una hipoteca o bé optin per comercialitzar hipoteques a tipus fix.

Summary: L’euríbor tanca al març amb negatiu per segon cop a la seva història


CatECP ha insistit aquest dimecres en l'oferta de fer un govern d'independents per desbloquejar la política catalana. La portaveu del grup parlamentari, Elisenda Alamany, ha afirmat que si JxCAT i ERC no són capaços d'arribar a un acord per a la investidura "hi ha alternatives", entre les que ha situat aquest govern d'independents que s'hauria de fer "entre tots" i "sense vetos". Tot i això, ha puntualitzat que descarten que el candidat a la investidura sigui de JxCAT sinó que hauria de ser un diputat "progressista i d'esquerres". La diputada ha explicat que no s'han produït negociacions al respecte des que el líder dels comuns, Xavier Domènech, fes la proposta la setmana passada però ha valorat que cap grup parlamentari l'ha rebutjat completament. Segons Alamany, el govern hauria d'estar format per persones de reconegut prestigi i amb l'objectiu de "treure els presos, acabar amb el 155 i recuperar l'autogovern i establir un pla de xoc contra l'emergència social". D'altra banda, la portaveu ha rebutjat la proposició de llei del PPC perquè el castellà sigui llengua vehicular a l'escola en un 25% i ha defensat que la immersió lingüística no és un problema a l'escola catalana. La diputada ha comparegut per constar que continua el "bloqueig" a la política catalana. Alamany ha dit que la solució passa o bé perquè la majoria independentista trobi un candidat i l'investeixin o bé pel govern d'independents que ells defensen "on els partits fan un pas enrere perquè el país faci un pas endavant". La diputada ha dit que aquesta opció "no ha estat descartada per cap partit" i per això ha insistit que l'oferta continua de manera "ferma" sobe la taula.  El govern hauria d'estar format per persones independents "de reconegut prestigi" i que anessin "des del sindicalisme fins a l'activisme" que treballessin durant dos anys "per fer avançar Catalunya" i superar la situació actual. El candidat a la investidura hauria de ser un diputat, segons estableix l'ordenament, i per això ha afirmat que aquest hauria de ser "d'esquerres i progressista" on descarten que s'englobi JxCAT. Ha afegit però que més enllà d'això el nom s'hauria de decidir "entre tots" i ha dit que això és diferent del fet que a la mesa per establir el govern "hi hauria de ser tothom".  Alamany ha reconegut la majoria independentista que suma i el seu dret a intentar formar govern però ha apuntat que la seva oferta la fan dins la "responsabilitat d'oferir altres majories alternatives que existeixen  i ningú no ha descartat". Per això, ha instat JxCAT i ERC a que si no es posen d'acord "ho diguin" i es pugui treballar en altres propostes.  També en clau d'investidura, la diputada s'ha referit al vot delegat de Puigdemont assegurant que "s'han de garantit tots els drets polítics" dels diputat escollits però ha alertat que qui es pensi que per tenir Carles Puigdemont a la presó la solució és més a prop està equivocat. "La solució passa per més política i no per continuar contraposat les toques a la necessitat de fer política i desencallar la situació", ha declarat.  Rebuig a la proposta del PPC sobre el castellà La diputada dels comuns ha rebutjat la proposta de resolució que aquest mateix dimecres ha registrat el PPC per modificar la normativa d'ensenyament i fer que el castellà sigui vehicular en un 25% . Això s'ha produït el mateix dia que s'ha conegut que finalment la preinscripció escolar no inclou la casella del castellà. Davant d'això, Alamany ha dit que el PP és "víctima de la seva obsessió" amb la immersió i li ha recriminat que el problema de l'escola catalana és la manca de recursos i no el sistema lingüístic, que ha defensat que funciona.

Summary: CatECP insisteix en el govern d'independents "sense vetos" però amb candidat "progressista i d'esquerres" i no de JxCAT


Prince podria oferir un concert a Barcelona en el marc de la gira 'Piano & a Microphone', segons ha confirmat la productora Doctor Music. De moment, però, l'artista només ha confirmat quatre ciutats europees en la gira per teatres europeus. Es tracta de Viena (24 de novembre), Glasgow (27 de novembre), Londres (29 de novembre) i Birmingham (1 de desembre) i no serà fins després de l'actuació a la capital austríaca fins que doni a conèixer la resta d'escenaris on oferirà recitals acústics, acompanyat només d'un piano i un micròfon, a partir del mes de desembre.

Summary: Doctor Music confirma que Prince podria fer un concert a Barcelona


La consellera d'Ensenyament, Meritxell Ruiz, ha refermat aquest dimecres que el Govern mantindrà els concerts a les escoles que segreguen els alumnes per sexe, al·legant que la Llei d'Educació de Catalunya (LEC) i el programa electoral de JxSí el 27-S així ho preveuen. Així, davant la petició del PSC, SíQueEsPot i la CUP per retirar els concerts a aquestes escoles, Ruiz s'hi ha oposat al·legant només que està previst a la LEC i inclòs al programa electoral de la formació al Govern. Ho ha dit durant la seva primera compareixença a la comissió d'Educació del Parlament. Una altra petició de bona part dels partits ha estat que no es tanquin línies de P3 en centres públics, a causa de la baixada de la natalitat, sinó que s'aprofiti això per reduir les ràtios d'alumnes per aula. La consellera ha admès que la natalitat baixa des del 2011 i això suposa un problema per al sistema educatiu, a més de conseqüències socials i econòmiques més generals. De fet, les xifres d'alumnes a Secundària estan augmentant. Ruiz ha dit que caldrà diàleg amb ajuntaments, centres i famílies, però finalment s'haurà de prendre una decisió, encara que no hi hagi acord. En aquest sentit, ha dit que se sent obligada a concentrar els recursos als centres més necessitats per tal de reduir els efectes de la crisi econòmica. Així, mentre la ràtio general d'alumnes per aula és de 25, els centres d'alta complexitat tindran ràtios de 22, mantindran l'ampliació horària i tindran més professorat. Les beques-menjador beneficiaran aquest curs 80.000 alumnes, amb 53,6 milions previstos, i es recuperaran ajudes al transport. Ha dit que totes les beques menjador estan garantides. La consellera ha donat algunes dades d'esperança, com la millora dels índexs d'abandonament prematur, que el 2010 era del 20%, ara és el 18% i que el 2020 hauria de ser del 15%. En el cas dels alumnes de 15 anys, l'any 2002 el 82% era al curs que li pertocava, percentatge que va baixar al 69% l'any 2009 però que ha augmentat al 75% l'any 2014. Els graduats d'ESO han passat del 81,8% al 87,9% del 2010 al 2015. Sobre l'FP, ha destacat haver assolit la taxa del 40% d'alumnes que cursen aquests ensenyaments, remarcant la importància creixent de l'FP dual, amb pràctiques en empreses. Des del 2007 la matrícula a l'FP ha augmentat un 80%. Ruiz ha mantingut una línia força continuista respecte la seva predecessora, Irene Rigau, de qui era una de les principals col·laboradores com a directora general d'Atenció a la Família i la Comunitat Educativa. Així, per exemple, ha dit que seguiran apostant per la feina a partir de competències bàsiques, i no simplement assignatures, i que la Llei d'Educació de Catalunya (LEC) seguirà sent la guia bàsica, ja que va comptar amb el 75% dels vots del Parlament l'any 2009, amb les proves d'avaluació als centres, però no pas per a fer rànquings, sinó per fer de guia per a mestres, escoles i pares. Respecte la immersió lingüística en català, ha reafirmat que es mantindrà, tot i les sentències judicials en contra, i davant la petició del PP i C's de canviar el sistema, s'hi ha negat rotundament, al·legant que la immersió garanteix la cohesió social i el fet que tots els alumnes coneguin les dues llengües. Així, ha dit que fins el 2011, últimes dades disponibles, els alumnes catalans tenien millor nota mitjana que els espanyols en llengua castellana. A més, ha recordat que Luis Garicano, dirigent de C's, va avalar la immersió davant de la "histèria" dels que s'hi mostren en contra, quan era membre de la Comissió Europea.

Summary: La consellera Ruiz referma que es mantindran els concerts a les escoles que segreguen per sexe


Tres persones han resultat ferides en una deflagració de gas butà al magatzem d'un domicili de Santa Fe, a Les Oluges (La Segarra). Segons han informat els Bombers de la Generalitat, un dels ferits està greu per cremades i ha estat traslladat en un helicòpter del Sistema d'Emergències Mèdiques (SEM) a l'Hospital Vall d'Hebron. Els altres dos afectats, de poca gravetat, són un menor i una dona, que han resultat intoxicats per fum i han estat evacuats a l'Hospital Arnau de Vilanova de Lleida en dues ambulàncies. Hi han participat sis dotacions de Bombers.

Summary: Tres ferits, un d'ells greu, en una deflagració de gas butà al magatzem d'un domicili de Les Oluges


Esquerra Republicana de Catalunya prepara per al dia 4 de març una gran convocatòria de partit que suposa l'acte central de la seva campanya 'La República que volem', que té engegada des de fa setmanes. Sota el lema 'Guanyem la República. Fem-ho', la formació, però, farà d'aquest acte el seu tret de sortida de la campanya particular pel 'sí' al referèndum que el Govern vol convocar com a molt tard al setembre, i que hauria de marcar el futur polític de Catalunya. Segons ha pogut saber l'ACN, el partit vol així mobilitzar més el sobiranisme i els sectors que li són propers, i l'acte del dia 4 intentarà donar aquesta imatge de projecte gran i transversal. Per fer-ho, la formació que lidera Oriol Junqueras preveu poder reunir prop de 3.000 persones en aquesta convocatòria.  L'acte està previst que se celebri al Centre de Convencions Internacional de Barcelona, al Fòrum, i hi intervindran diferents dirigents de la formació i referents polítics d'ERC. Entre ells, ja hi ha segurs els discursos del president d'Esquerra i vicepresident de la Generalitat, Oriol Junqueras, de la secretària general, Marta Rovira, o del diputat dels republicans al Congrés Gabriel Rufián. L'acte està previst que comenci a les 18.00 hores de la tarda.  A més, es dona la circumstància que l'esdeveniment s'ha previst per al dia 4, només uns dies abans del ple en el que està previst que s'aprovin els pressupostos del Govern que inclouen la celebració del referèndum. Aquesta circumstància també marcarà el discurs de l'acte, donant per engegat el procés cap al referèndum amb els comptes aprovats pel Parlament.

Summary: ERC convertirà el seu acte central per la República en el tret de sortida de la campanya pel 'sí' al referèndum


La Generalitat ha començat aquest dijous les obres de construcció del nou edifici de l'escola Ernest Lluch al barri de Collblanc-la Torrassa de l'Hospitalet de Llobregat que des de la seva creació el curs 2011-2012 funciona en mòduls prefabricats.  Es tracta d'un dels projectes més reivindicats per l’Hospitalet per fer front a l’augment de la demanda de places d’educació primària. La nova escola, amb un cost de 3,2 MEUR i un termini d'execució de les obres de 16 mesos, es construeix en un solar cedit per l’Ajuntament a la confluència del passatge de Colom amb el carrer del Montseny i comptarà amb aules per a una línia d’educació primària, quatre aules auxiliars, un pati amb pista esportiva, gimnàs i biblioteca, entre d'altres. El cost de la nova escola l'assumirà la Generalitat i l'Ajuntament de l'Hospitalet s'encarregarà de desenvolupar el projecte i la construcció .  D’altra banda, continua el procés per a la construcció de l’altra escola que funciona en mòduls prefabricats a la ciutat, la Paco Candel.

Summary: Comencen les obres del nou edifici de l'escola Ernest Lluch de l'Hospitalet que actualment funciona en barracons


C's, PSC i PPC han tancat aquest dimarts un acord al Parlament per demanar la creació d'una comissió d’investigació sobre el 'cas Vidal'. En les properes hores, segons han indicat, registraran la petició a la cambra catalana. Com que ho demanen tres grups parlamentaris, la comissió es crearà de manera automàtica. La decisió arriba després que, la setmana passada, el vicepresident del Govern i conseller d'Economia i Hisenda, Oriol Junqueras, i el secretari d'Hisenda, Lluís Salvadó, donessin explicacions sobre aquest cas a la Comissió d'Afers Institucionals (CAI) i a la Comissió d'Economia, respectivament. Junqueras va negar, una per una, les polèmiques afirmacions de Vidal i va admetre que els dubtes generats per aquest cas "han fet mal al Govern". C's, PSC i PPC van considerar que els arguments aportats van ser "insuficients" per aclarir les afirmacions de l'exjutge i exsenador d'ERC. Per la seva part, Junts pel Sí ha anunciat que impulsarà, en paral·lel, una altra comissió d'investigació sobre l'anomenada 'Operació Catalunya', la suposada conxorxa de l'Estat creada per torpedinar el procés. Després de conèixer-se l'entesa de C's, PSC i el PPC per tirar endavant la comissió d'investigació sobre el 'cas Vidal' i les noves informacions periodístiques sobre l'Operació Catalunya, el grup parlamentari de JxSí va comunicar aquest dilluns la intenció de crear una altra comissió d'investigació. L'objectiu de la coalició independentista és que càrrecs del govern espanyol com la vicepresidenta, Soraya Saénz de Santamaría, i el cap de gabinet de Mariano Rajoy, Jorge Moragas; o dirigents del PPC com Alícia Sánchez Camacho i Enric Millo, a més dels comissaris José Manuel Villarejo i Marcelino Martín Blas donin explicacions, en seu parlamentària, de la presumpta guerra bruta contra el sobiranisme. Per posar en marxa una comissió d'investigació, es requereix la petició conjunta de tres grups o el suport d'una cinquena part de diputats de la cambra. Per això, JxSí en solitari pot elevar la sol·licitud al ple, on serà votada. El PSC ja ha anunciat el seu suport a aquesta comissió d'investigació. C's ho està estudiant i ha recordat que ja va impulsar la mateixa comissió al Congrés ja que és on "més es pot investigar" aquesta qüestió.  La CUP encara no s'ha pronunciat al respecte i CSQP decideix aquest dimarts, en una reunió del grup parlamentari, la seva posició sobre les dues comissions anteriorment esmentades. El PPC s'oposa a la comissió d'investigació de l'Operació Catalunya perquè a les Corts espanyoles ja s'ha debatut sobre el tema "fa molt de temps" i "tot va quedar extraordinàriament clar". A més, Alejandro Fernández ha afegit que les comissions no cal que sempre acabin provocant "rescissions" de càrrecs.  'Cas Vidal'  Respecte a la comissió d'investigació del 'cas Vidal', JxSí i la CUP s'han oposat a la seva creació. Donen el cas per tancat després de les compareixences de Junqueras i Salvadó. De fet, dimecres passat, en el marc de la Comissió d’Afers Institucionals (CAI) els vots de JxSí i la CUP van vetar noves compareixences reclamades per diversos grups de l'oposició. Entre d'altres, del conseller d’Afers Exteriors, Raül Romeva; la consellera de Governació, Administracions Púbilques i Habitatge, Meritxell Borràs; el conseller de Justícia, Carles Mundó; el conseller de l’Interior, Jordi Jané; la consellera de la Presidència, Neus Munté; i l’exsenador d’ERC Santiago Vidal. Pla de treball i compareixents A partir d’ara, comencen les negociacions entre grups parlamentaris per acordar els membres que formaran part de la comissió d’investigació pel 'cas Vidal', el pla de treball i les persones que seran cridades a comparèixer-hi. Totes tres formacions coincideixen a demanar la compareixença de l'exjutge i exsenador d'Esquerra, Santi Vidal, perquè aclareixi quins encàrrecs va rebre de Govern i el presumpote llistat sobre jutges catalans classificats segons la seva ideologia i llengua d'ús.  Així mateix, C's ja ha avançat que demanarà la compareixença del president de la Generalitat, Carles Puigdemont, perquè fins ara s’ha “amagat” i ha de “donar la cara”, segons el portaveu parlamentari adjunt, Fernando de Páramo. El PSC ha d'estudiar si també ho sol·licita. Tant Ciutadans com el PPC volen que també doni explicacions el diputat republicà Gabriel Rufián perquè, segons algunes informacions periodístiques, va assegurar que l'executiu català "fa coses que no es poden dir". Segons l’Estatut de Catalunya, les persones requerides a les comissions d’investigació han de comparèixer-hi obligatòriament. De fet, el Codi Penal estableix que les persones que s’hi neguin seran castigades per un delicte de desobediència i, en cas que siguin funcionaris públic o autoritats, se’ls suspendrà de feina o de càrrec públic per un període de sis mesos a dos anys. Tot i el que estableix la legislació, hi ha diversos antecedents al Parlament de casos en què se'ls ha cridat a comparèixer en una comissió d’investigació però no hi han acudit. Com per exemple l’exministre de l’Interior Jorge Fernàndez Díaz i el ministre d’Hisenda, Cristóbal Montoro, que es van negar a comparèixer en la comissió d’investigació del cas Pujol. Motius de la comissió C's espera que la comissió sigui “àmplia” i permeti als catalans conèixer "per fi" què ha fet el Govern amb les dades de tots els ciutadans, ha apuntat De Páramo, que també ha demanat als membres de l'executiu català que assumeixin responsabilitats polítiques "en cas que sigui necessari". Des del PSC, el portaveu adjunt al Parlament, Ferran Pedret, ha explicat que han seguit la “seqüència lògica” en aquest assumpte i que la comissió d’investigació arriba després que no hagin obtingut la resposta adequada a la pregunta per escrit, la sol·licitud d’informació i la interpel·lació al ple sobre aquest tema. Pedret confia que “no es posin pals a les rodes” i que “s’expliqui tot el que s’hagi d’explicar”.   El PPC s'ha pronunciat en una línia similar i ha reclamat a l'executiu que no "bloquegi" la comissió ni el llistat de compareixents. El portaveu parlamentari popular, Alejandro Fernández, ha defensat la utilitat de les comissions d'investigació com a "instruments democràtics per dirimir responsabilitats polítiques". Considera que hi ha "alarma social" en torn al 'cas Vidal' i que, per tant, pertoca activar la corresponent comissió.  Altres comissions d'investigació El Parlament ha creat 19 comissions d’investigació des de la restauració de la democràcia. Les últimes que s’han celebrat han estat sobre la fallida d’Spanair, sobre el cas Pujol, sobre entitats financeres i sobre sanitat. El 2010 la cambra catalana en va crear dues més referents a l’incendi d’Horta de Sant Joan i les irregularitats detectades al Palau de la Música. 5 anys abans, el 2005, el Parlament va celebrar una comissió d’investigació relativa a l’esvoranc del barri del Carmel a causa de les obres de construcció del túnel de la línia 5 del metro.

Summary: C's, PSC i PPC forcen una comissió d’investigació al Parlament sobre el 'cas Vidal'


El candidat va pujar a una bastida i va utilitzar una mànega i un extintor ACN Barcelona.-El candidat del PPC a l'Alcaldia de Barcelona, Josep Bou, va ajudar aquest dimecres a apagar un incendi en un restaurant proper a la seu del partit a Barcelona. En un vídeo publicat pel mitjà 'Tot Barcelona' es pot veure com Bou puja a una bastida que hi ha davant del local i intenta extingir el foc utilitzant una mànega i també un extintor. Després de constatar que l'incendi està apagat, baixa de la bastida amb el vestit totalment mullat.

Summary: Bou ajuda a apagar un petit incendi en un restaurant proper a la seu del PP a Barcelona


Albiach retreu al Govern que no presenti els seus comptes mentre bloqueja els pressupostos de l'Estat i de l'Ajuntament de Barcelona ACN Barcelona.-Els comuns reclamen al Govern que els pressupostos per a l'any que ve augmentin en 1.700 MEUR els recursos destinats a polítiques socials i s'incrementi l'IRPF per a les rendes de més de 90.000 euros bruts anuals. Una mesura que, segons els seus càlculs, afectaria el 2% dels catalans. En una entrevista a Ser Catalunya, la presidenta del grup de CatECP, Jéssica Albiach, ha lamentat que el Govern encara no els hagi trucat per parlar dels comptes. "Ja anem tard amb els pressupostos. Hem fet la feina i ells sembla que no l'estan fent. Estan bloquejant els pressupostos de l'Estat i de l'Ajuntament de Barcelona i no estan presentant els seus pressupostos", ha reblat. La proposta dels comuns també inclou 850 nous metges per a l'atenció primària. Albiach ha explicat que encara no han fet arribar el document amb la seva proposta al vicepresident i conseller d'Economia i Hisenda, Pere Aragonès. I ha lamentat que faci dues setmanes que estan esperant que Aragonès els truqui. Segons Albiach, el Govern només interpel·la els comuns em públic sobre els pressupostos i creu que és una manera de guanyar temps perquè no es posen d'acord entre ells. Per compensar l'augment de la despesa en política social que proposen, Albiach ha apostat per "redistribuir els esforços" i ha afegit que hi ha persones que durant la crisi no només no han patit sinó que s'han enriquit. En aquest context, ha calculat que des de la reforma de l'impost de successions i donacions, s'han perdut uns 600 MEUR anuals mentre que s'ha retallat en sanitat. Davant d'aquesta situació, els comuns proposen augmentar l'IRPF per a les rendes de més de 90.000 euros. Una mesura que, segons els segons càlculs, afectaria el 2% dels catalans. La presidenta del grup de CatECP al Parlament ha argumentat que Catalunya està per sobre la mitjana de l'Estat pel que fa a l'IRPF per a les rendes de menys de 30.000 euros, però que no és la comunitat on més es paga per a les rendes altes. 850 nous metges per a atenció primària El document dels comuns demana 850 nous metges per als centres d'atenció primària. Precisament, coincidint aquest dilluns amb l'inici de la vaga dels metges, Albiach ha assenyalat que els metges no estan demanant només drets laborals sinó que reclamen atendre menys pacients amb millor qualitat i, per tant, que estan defensant la qualitat de la sanitat pública.

Summary: Els comuns volen 1.700 MEUR més en polítiques socials i augmentar l'IRPF per a rendes de més de 90.000 euros


El president del govern espanyol, Mariano Rajoy, ha acusat aquest divendres el president de la Generalitat, Carles Puigdemont, de “purgar” els “dubtosos” del seu executiu i de governar des d’una “deriva autoritària”. El president espanyol ha aprofitat la presentació d’un pla d’inversions en carreteres a La Moncloa per assegurar que el govern de la Generalitat està immers en les “seves pròpies pugnes” i “ trenca cada dia les lleis i les normes que ens hem donat entre tots”. “Després de pressionar els mitjans de comunicació, els mossos, funcionaris i alcaldes, ara pressionen el seu propi partit”, ha dit Rajoy, que s’ha preguntat: “si pressionen així el seu propi partit, que no faran amb els demés”. Segons Rajoy, “el que està passant mostra un govern que trenca l’interès general, i va contra els catalans i contra Catalunya”. “Avui es purga els dubtosos triomfant el radicalisme”, però “quin diàleg volen amb aquesta forma de comportar-se?”, ha preguntat abans d’insistir que el seu govern “estarà al seu lloc”. “No en tinguin cap dubte”. Rajoy ha fet aquestes manifestacions en el marc d’un acte de contingut econòmic al que ha assistit la plana major dels presidents de les constructores espanyoles i que ha tingut lloc a La Moncloa poc després que el president de la Generalitat hagi anunciat els canvis al seu executiu . L’acte estava convocat des del passat dimecres, però és poc habitual a l’agenda del president espanyol, que normalment limita les seves compareixences a les visites de mandataris internacionals. El president espanyol ha fet referència a la qüestió just al final del seu discurs de presentació del pla de carreteres, quan ha assegurat que les actuacions que du a terme el seu govern per a la millora de les inversions i el creixement de l’economia “contrasta amb el que està passant a Catalunya”, on hi ha un govern que està immers, ha dit, en les seves pròpies pugnes que actua des d’una “deriva autoritària” i que “purga els dubtosos”. Un missatge que contrasta amb el que va llançar el passat dimecres, quan va comparèixer breument davant els mitjans de comunicació als passadissos del Congrés per assegurar que està absolutament “tranquil” davant els passos que pugui fer el govern de la Generalitat i per prometre que el seu govern no contribuiria a “l’augment de to” que al seu entendre busquen els independentistes.  El seu missatge ha deixat sense efecte la resposta que el portaveu del govern espanyol, Íñigo Méndez de Vigo, pugui donar a la tradicional compareixença posterior al Consell de Ministres, que fa mesos que afronta preguntes sobre els plans del govern espanyol a Catalunya. Les manifestacions del president espanyol van en la línia de les que han llançat altres membres de la direcció del PP a les xarxes socials. Via twitter, la vicesecretària d’Estudis i Programes dels populars, Andrea Levy, ha assegurat que el govern català ha quedat “convertit en un bunker radical on tota moderació és purgada”.  El coordinador general del PP, Fernando Martínez-Maillo ha apuntat que “un cop més queda patent el nerviosisme de qui sap que aquest procés no va enlloc, només al fracàs”, mentre que el vicesecretari de Comunicació del PP, Pablo Casado, ha definit el procés com a “totalitari”: “Classifiquen jutges i funcionaris per afinitat, espien dades fiscals i purguen desafectes”.

Summary: Rajoy lamenta que Puigdemont "purgui els dubtosos" i avisa que el govern espanyol "estarà al seu lloc"


L'obertura del nou mercat de Sant Antoni que es va fer aquest dimecres va generar l'expectació de molts dels veïns de Barcelona que volien veure com havia quedat aquest equipament. De fet, s'ha constatat que durant el primer dia d'obertura s'hi van acostar 60.000 persones. Aquest cap de setmana es preveu una expectació similar, amb la festa d'inauguració que protagonitzaran una trentena d'entitats i associacions veïnals del barri en què es preveu omplir d'activitat les quatre places que envolten el nou equipament. S'han organitzat concerts, espectacles i tallers que també es repartiran entre l'espai lliure que hi ha al fossar del mercat de Sant Antoni.

Summary: El Mercat de Sant Antoni s'estrena amb 60.000 visites el primer dia